
1. Consideraţii generale

Comisia Europeană şi-a stabilit obiective, ilustrând dimensiunea politică a integrării europene:

1. promovarea unor noi forme de guvernare europeană;

2. întărirea rolului Europei în lume;

3. stabilirea unei noi agende economice şi sociale;

4. îmbunătăţirea calităţii vieţii.

În scopul concretizării noii guvernări europene şi al sublinierii actualităţii şi caracterului deosebit al proiectului democratic îmbrăţişat de Uniunea Europeană, Comisia Europeană a decis publicarea unei Cărţi Albe privind guvernarea europeană.

Conducătorii politici europeni trebuie să acţioneze într-un context care reflectă, pe de o parte că cetăţenii europeni se aşteaptă ca aceştia să ofere soluţii pentru complexele probleme ce frământă societatea contemporană iar, pe de altă parte, realitatea faptului că cetăţenii au din ce în ce mai puţină încredere în instituţii şi în politică. Acest fenomen se manifestă acut la nivelul Uniunii Europene.

Transparenţa acţiunilor UE este un deziderat afirmat permanent. Instituţiile democratice, atât la nivel naţional, cât şi european, pot asigura punţi de legătură între Europa şi cetăţenii săi. În acest sens, un rol important îl au politicile eficiente şi pertinente.

Uniunea Europeană trebuie să-şi adapteze instituţiile şi să întărească coerenţa politicilor în aşa fel încât să sporească vizibilitatea acţiunilor sale şi a principiilor care stau la baza lor. O Uniune Europeană mai coerentă va fi mai puternică atât în spaţiul ei, cât şi în lume, unde îşi va putea exercita mai eficient influenţa. Totodată, Uniunea Europeană va putea face mai bine faţă provocărilor lansate de extinderea UE.

Cartea Albă privind guvernarea europeană - iulie 2001 - se referă la modul în care UE îşi foloseşte puterea care îi este conferită de către cetăţeni. Reforma trebuie iniţiată fără întârziere, astfel încât schimbările să apară înaintea unor modificări ale tratatelor în vigoare în UE.

Cartea Albă propune o mai amplă deschidere a procesului de elaborare a politicilor în UE, pentru a asigura o mai largă participare a cetăţenilor şi organizaţiilor la conceperea şi aplicarea acestora. Se încurajează o mai mare deschidere şi responsabilizare a tuturor participanţilor. Cetăţenii trebuie să poată să înţeleagă modul în care statele membre, acţionând în cadrul UE, pot să răspundă mai eficient preocupărilor lor.

Schimbările presupun eforturi din partea tuturor instituţiilor, iar în statele membre, actuale şi viitoare, impun gestionarea problemelor la nivel central, regional, local, dar şi din partea societăţii civile.

Anumite măsuri propuse în Cartea Albă sunt menite să ajute Comisia Europeană să se axeze pe priorităţi clare: drept de iniţiativă, transpunerea în practică a politicilor, reprezentare internaţională, etc.

Uniunea Europeană trebuie să reînnoiască continuu metoda comunitară printr-o nouă abordare completând, de o manieră mai eficientă, instrumentele politicilor sale prin mijloace nelegislative.

Guvernarea europeană este axată pe principiile şi instrumentele de luare a deciziei în contextul multiplelor niveluri ale actorilor implicaţi şi ale factorilor de decizie din Europa. Coexistenţa şi interdependenţa mai multor niveluri de guvernare reprezintă reale provocări. 

Comisia Europeană este convinsă de importanţa îmbunătăţirii guvernării europene şi estimează că obiectivele şi abordările fundamentale ale Cărţii Albe sunt justificate. Comisia consideră că este necesară:

− îmbunătăţirea participării "de la bază la vârf" la elaborarea şi punerea în aplicare a politicii UE;

− diversificarea gamei instrumentelor de reglementare pentru a răspunde provocărilor guvernării;

− posibilitatea de a dispune de instituţii cu activitate direcţionată, centrată pe obiective, cu responsabilităţi clare.

 

 

 

 

 

 

2. orientări europene

2.1. Priorităţi ale reformei guvernării europene

În vederea schimbărilor instituţionale, Uniunea Europeană a iniţiat un proces de reformă, reforma guvernării europene reprezentând un obiectiv strategic.

Noţiunea de guvernare desemnează regulile, procesele şi comportamentele care influenţează exercitarea competenţelor la nivel european, în special în ceea ce priveşte deschiderea, participarea, responsabilitatea, eficienţa şi coerenţa.

Reforma guvernării europene se referă la maniera în care UE utilizează competenţele şi responsabilităţile care îi sunt conferite de către cetăţeni. Obiectivul este acela de a deschide procesul de elaborare a politicilor, astfel încât să se caracterizeze printr-o participare şi o responsabilizare crescută. Această reformă ar asigura premisele unei apropieri ale UE de cetăţenii săi şi ale sporirii eficienţei politicilor sale.

Întărirea participării şi deschiderii trebuie să fie un obiectiv permanent, indiferent de modul de elaborare şi adoptare a politicilor. Trebuie întărită interacţiunea cu colectivităţile regionale şi locale şi cu societatea civilă. Această responsabilitate revine în principal statelor membre, Comisia Europeană trebuind:

– să instituie un dialog sistematic, în stadii de început de elaborare a politicilor, cu reprezentanţii colectivităţilor regionale şi locale, prin intermediul asociaţiilor naţionale şi europene;

– să asigure o mai mare flexibilitate în modul de aplicare a legislaţiei comunitare, ţinând însă cont de specificităţile regionale şi locale;

– să stabilească şi să publice norme minimale de consultare a politicii UE;

– să instituie parteneriate care să depăşească normele minimale în anumite domenii;

– să stimuleze o largă consultare;

– să furnizeze garanţii de deschidere şi reprezentativitate.

În vederea promovării unor politici şi reglementări mai bune şi a obţinerii unor rezultate pe măsură, Comisia Europeană:

– va încuraja mai buna folosire a diferitelor instrumente de politică publică (regulamente, directive-cadru, mecanisme de reglementare);

– va simplifica prevederile de drept comunitar în vigoare, încurajând statele membre să simplifice reglementările naţionale care transpun în practică dispoziţii comunitare;

– va stabili linii directoare pentru efectuarea şi utilizarea expertizei, astfel încât să se cunoască exact avizul dat, de unde provine acesta, precum şi alte opinii exprimate.

Este necesară aplicarea mai riguroasă a legislaţiei comunitare pentru a garanta eficienţa pieţei interne, dar şi pentru întărirea credibilităţii Uniunii şi instituţiilor sale.

Cartea Albă privind guvernarea europeană extinde perspectiva dincolo de hotarele Europei şi contribuie la dezbaterea cu privire la guvernarea mondială. UE trebuie să armonizeze principiile bunei guvernări cu responsabilităţile sale pe plan mondial, fiind totodată chemată să sporească eficienţa şi competenţele de execuţie ale instituţiilor internaţionale.

Comisia Europeană trebuie, de asemenea, să îmbunătăţească dialogul cu actorii guvernamentali şi neguvernamentali din terţe ţări, cu ocazia propunerilor politice care au dimensiune internaţională. Totodată, va propune o reconsiderare a reprezentării internaţionale a UE, în scopul întăririi rolului său.

După cum consideră analiştii, pentru o strategie politică globală, instituţiile Uniunii şi ale statelor membre trebuie să-şi armonizeze politicile şi acţiunile, adaptându-şi funcţionarea. Comisia Europeană va urmări asigurarea coerenţei politicilor şi identificarea obiectivelor pe termen lung. Pe de altă parte, Parlamentul European va trebui să-şi întărească rolul, stimulând dezbaterea politică.

Integrarea europeană a permis asigurarea condiţiilor pentru stabilitate, pace şi prosperitate, contribuind la creşterea nivelului de trai şi permiţând crearea pieţei interne, sporind, totodată, influenţa Uniunii pe scena mondială. Uniunea Europeană a permis obţinerea unor rezultate pe care statele nu le-ar fi realizat dacă ar fi acţionat separat. Rezultatele obţinute s-au bazat pe respectarea principiilor statului de drept, a Cartei drepturilor fundamentale şi pe utilizarea mijloacelor democratice. Mandatul democratic cu care este învestită Uniunea este unul dublu: prin intermediul Parlamentului European - care reprezintă cetăţenii din UE - şi prin intermediul Consiliului UE - în care sunt reprezentate guvernele statelor membre.

Analiştii consideră că sentimentul de frustrare resimţit la nivelul cetăţeanului, care nu se simte întotdeauna reprezentat de instituţiile comunitare, este şi rezultatul tensiunilor specifice şi incertitudinilor legate de proiectul asupra viitorului Uniunii şi a perimetrului său geografic, a obiectivelor sale politice. Astfel, aceştia subliniază că Uniunea Europeană trebuie să utilizeze şi să combine eficient diferite instrumente de politici publice precum legislaţia, dialogul social, finanţarea structurală şi programele de acţiune, întărind astfel metoda comunitară. Analiştii sunt de acord că reforma guvernării europene presupune obligatoriu focalizarea acţiunilor Comisiei Europene pe misiunea sa esenţială de a reprezenta şi apăra interesul general al Uniunii Europene pe scena internaţională. Propunerile cuprinse în Cartea Albă privind guvernarea europeană sunt destinate să îmbunătăţească maniera în care se elaborează iniţiativele.

Principiile de bază ale metodei comunitare garantează, în acelaşi timp, diversitatea şi eficienţa Uniunii Europene. Această metodă asigură un tratament echitabil pentru toate statele membre, indiferent de mărimea lor. Metoda furnizează o cale de a arbitra diverse interese prin intermediul a două filtre succesive:

– filtrul interesului general - la nivelul Comisiei Europene;

– filtrul reprezentării democratice, europene şi naţionale - la nivelul Consiliului şi Parlamentului European.

2.2. Principiile bunei guvernări

La baza unei bune guvernări stau cinci principii: 

· deschidere;

· participare;

· responsabilitate;

· eficienţă;

· coerenţă,

la care se adaugă schimbările propuse în Cartea Albă.

Respectarea fiecărui principiu în parte este fundamentală pentru instaurarea unei guvernări mai democratice, această respectare aflându-se la baza democraţiei şi a statului de drept în statele membre, aplicându-se la toate nivelurile de guvernare - mondial, european, naţional, regional sau local.

Deschiderea - Funcţionarea instituţiilor ar trebui să fie mult mai transparentă. Acestea trebuie să asigure o comunicare activă cu statele membre.

Participarea - Calitatea, caracterul pertinent, eficienţa politicilor depind de o largă participare a cetăţenilor în toate stadiile, de la concepţie la punerea în aplicare. Îmbunătăţirea participării este menită să sporească încrederea în rezultatul final şi în instituţiile care elaborează şi pun în aplicare aceste politici. Participarea este condiţionată de adoptarea unei abordări adecvate de către administraţiile centrale referitor la concepţia şi punerea în aplicare a politicilor, de natură să stimuleze participarea tuturor.

Responsabilitatea - trebuie precizat rolul fiecărui factor în procesul legislativ şi executiv. Fiecare instituţie din UE trebuie să-şi explice acţiunile la nivel european şi să-şi asume responsabilităţile. Această acţiune trebuie însă dublată de o mai accentuată claritate şi asumare a responsabilităţii din partea statelor membre şi a tuturor celor care participă la elaborarea şi punerea în aplicare a politicilor UE, indiferent la ce nivel s-ar afla.

Eficienţa - trebuie asigurată eficienţa măsurilor, precum şi intervenţia oportună, astfel încât să se obţină rezultatele dorite, pornind de la obiective clare şi o corectă evaluare a impactului viitor, precum şi de la experienţa anterioară - acolo unde există. Eficienţa presupune şi ca politicile UE să fie aplicate în mod adecvat şi ca deciziile să fie luate la nivelul cel mai indicat.

Coerenţa - politicile elaborate şi acţiunile întreprinse trebuie să fie coerente şi comprehensibile. Cu cât gama problemelor cu care se confruntă este mai largă, cu atât este nevoie de mai multă coerenţă. Extinderea UE presupune lărgirea diversităţii provocărilor care stau în faţa sa, cum ar fi schimbările climatice sau evoluţia demografică. Coerenţa este condiţionată de capacitatea de a imprima o direcţie politică şi de asumarea responsabilităţii de către instituţii, pentru a garanta o abordare integrată într-un sistem complex.

Deşi aceste principii sunt importante prin ceea ce ele reprezintă fiecare în sine, ele nu pot fi aplicate prin acţiuni separate. Punerea în practică a acestor cinci principii vine să întărească principiile de proporţionalitate şi de subsidiaritate.

Analiştii apreciază că legitimitatea Uniunii Europene este acum şi o chestiune de participare şi angajament, cu alte cuvinte modelul "linear" constând în luarea deciziilor "la vârf" trebuie să fie înlocuit printr-unul bazat pe interacţiune, pe adevărate reţele interconectate, pe participare la toate nivelurile de la stabilirea politicilor până la transpunerea lor în practică.

Schimbările propuse se referă la:

– accentuarea participării actorilor implicaţi în elaborarea şi punerea în aplicare a politicilor UE;

– îmbunătăţirea calităţii politicilor comunitare şi aplicării lor;

– întărirea legăturii între guvernarea europeană şi rolul UE pe plan mondial;

– rolul instituţiilor.

Comisia Europeană a apreciat că, pe plan comunitar, se impun acţiuni complementare în trei direcţii:

1. participare la elaborarea politicilor;

2. o mai mare flexibilitate;

3. asigurarea coerenţei generale a politicilor.

 

2.3. Guvernarea europeană din perspectiva Comisiei Europene

Promovarea noilor forme de guvernare europeană a fost identificată, încă din luna februarie 2000, ca fiind unul din cele patru obiective strategice (alături de întărirea rolului Europei în lume, stabilirea unei noi agende economice şi sociale, şi îmbunătăţirea calităţii vieţii).

Cartea Albă privind guvernarea europeană, adoptată de către Comisia Europeană în iulie 2001, a făcut obiectul unor intense dezbateri, fiind subiectul mai multor seminarii, articole şi studii. A fost angajată, până în luna martie 2002, o amplă consultare publică, dând posibilitatea unei reale participări. În Cartea Albă, Comisia Europeană îşi anunţa intenţia de a prezenta, până la finele anului 2002, un raport referitor la progresele realizate cu privire la iniţiativele în materie de guvernare, evidenţiind concluziile care se impun. Raportul a fost prezentat pe 11 decembrie 2002 [COM (2002) 705 final], acest bilanţ permiţând, în concepţia autorilor, punerea bazelor pentru o cooperare suplimentară între instituţii pe tema reformei guvernării europene, în contextul tratatelor existente. Comisia Europeană şi-a afirmat intenţia de a participa activ la lucrările Convenţiei asupra viitorului Europei.

Nu numai instituţiile europene sunt chemate să promoveze noile forme de guvernare, sunt vizate toate nivelurile puterilor publice, întreprinderi private şi spaţiul asociativ, întrucât buna guvernare, deschiderea, participarea, responsabilitatea, eficienţa şi coerenţa corespund unei direcţii comune privind expectativele la acest început de secol şi mileniu. Comisia Europeană a hotărât să prezinte numai propuneri aplicabile în cadrul instituţional existent, opţiune firească, întrucât în anul 2004 sarcina de a trasa un nou cadru instituţional îi revine unei Conferinţe interguvernamentale.

Consultarea publică s-a desfăşuat timp de opt luni - din iulie 2001 până în martie 2002 - şi, deşi numărul contribuţiilor nu a fost foarte ridicat, calitatea acestor contribuţii merită a fi remarcată. Poziţiile diferiţilor actori referitor la evoluţia ulterioară a guvernării europene trebuie să stea în atenţia Comisiei Europene, în vederea unei permanente adaptări a acţiunilor.

Dintre abordările referitoare la guvernarea europeană, pot fi menţionate:

1. Sporirea participării actorilor, "de la bază la vârf", la conceperea şi transpunerea în practică a politicilor UE

Un interes particular l-au suscitat propunerile - cuprinse în Cartea Albă - privind accentuarea participării şi implicarea societăţii civile.

Aşa cum se degajă din ansamblul reacţiilor, o mai pronunţată deschidere şi o mai eficientă consultare sunt în beneficiul imediat şi pe termen lung al Uniunii Europene, nu numai în sensul propunerii unor politici mai bune, ci şi pentru o mai eficientă transpunere în practică. Asigurarea transparenţei presupune o abordare complexă, nelimitându-se doar la accesul la documente. Pe de altă parte, participarea la elaborarea politicilor trebuie să includă autorităţi la diferite niveluri, precum şi terţe părţi neguvernamentale. Reacţiile publice au scos în evidenţă şi necesitatea revizuirii rolului Comitetului Regiunilor şi al Comitetului Economic şi Social, în sensul unei participări, încă din faze iniţiale, la deliberările din Comisia Europeană, al unei adecvate reprezentări a diferitelor autorităţi şi a societăţii civile, al unui dialog care să nu se limiteze la consultările specifice.

2. Diversificarea gamei opţiunilor referitoare la instrumentele adecvate pentru a face faţă noilor provocări ale guvernării

Necesitatea unor instrumente politice diversificate şi suple este de domeniul evidenţei, având în vedere şi complexitatea transpunerii în practică a politicilor. Poate fi trasat, aşa cum reiese din consultări, un cadru politic şi de reglementare îmbunătăţit, care stabileşte condiţiile în care pot fi utilizate abordările legislative, metoda deschisă de coordonare.

La baza alegerii instrumentelor trebuie să se afle un registru factual mai amplu, cu evaluări anterioare de impact, integrând o evaluare a consecinţelor la nivel economic, social şi de mediu, o abordare structurată a utilizării expertizei, precum şi o consultare a tuturor părţilor interesate, cu asigurarea unei cât mai depline transparenţe.

3. Posibilitatea de a dispune de instituţii europene cu responsabilităţi mai bine definite

Aşa cum au pus în evidenţă consultările, este necesară o repartizare mai clară, mai transparentă şi mai responsabilă a competenţelor între instituţiile UE.

La nivel comunitar trebuie realizată distincţia netă între funcţiile legislativă şi executivă, precum şi clarificarea şi confirmarea funcţiilor executive ale Comisiei Europene faţă de statele membre.

Comisia Europeană a prezentat Convenţiei propuneri de modificare a tratatelor actualmente în vigoare şi a propus măsuri pentru urmărirea realizării obiectivelor. Comisia Europeană are în vedere modificarea sistemului general aflat la baza funcţionării comitetelor alcătuite din reprezentanţii statelor membre - care ajută Comisia în exercitarea competenţelor sale -, precum şi realizarea unui cadru în vederea înfiinţării unor agenţii de reglementare la nivel comunitar.

2.4. Conturarea unei concepţii unitare asupra guvernării europene

Conceptul de guvernare nu trebuie înţeles în sens restrâns, ca insistând în special pe eficienţa şi pertinenţa sistemului decizional european, neglijând aspectele privitoare la legitimitatea democratică şi la "deficitul democratic" în integrarea europeană.

Agenda guvernării europene, în concepţia Comisiei Europene nu trebuie să se reducă la prevederile Cărţii Albe. În particular, Cartea Albă a presupus un cadru instituţional, în condiţiile tratatelor în vigoare, bazat pe o metodă comunitară revigorată. Astfel, modificările Tratatului cu privire la potenţialul guvernării erau, în principal, de competenţa procesului distinct al Convenţiei - aflat în desfăşurare - şi care va conduce la Conferinţa interguvernamentală din anul 2004.

Aşa cum se relevă şi în Cartea Albă, accentul trebuie pus în special pe îmbunătăţirea rolului Comisiei în calitate de iniţiator de politică şi organ executiv.

Cartea Albă privind guvernarea formulează propuneri-cheie vizând schimbarea în zone de interes:

– sporirea participării actorilor;

– politici, reglementări şi rezultate mai bune;

– contribuţia Uniunii Europene la guvernarea mondială;

– orientarea şi focalizarea pe obiective a politicilor şi a instituţiilor.

2.4.1. Sporirea participării actorilor

Toate propunerile cuprinse în Cartea Albă în legătură cu o participare sporită a actorilor neinstituţionali la elaborarea politicilor sunt în centrul unei reforme a guvernării, menită să apropie UE de cetăţenii săi.

Cartea Albă are în vedere o participare "de la bază la vârf", implicând un mare număr de procese şi actori, acţiuni grupate în jurul unor direcţii principale.

a) Prima direcţie de acţiune: informare şi comunicare/asigurarea unei transparenţe sporite în funcţionarea UE.

În ceea ce priveşte comunicarea, Comisia Europeană rămâne ataşată ideii de multiculturalism şi multilingvism; Consiliul şi Parlamentul European sunt chemate să sporească viteza obţinerii şi accesibilitatea informaţiilor privitoare la stadiile procesului de codecizie, în special în legătură cu faza finală numită "procedură de conciliere".

Încă din iunie 2001, printr-o comunicare a Comisiei Europene se punea problema unui nou cadru de cooperare pentru politica de informare şi comunicare în UE, dovedind voinţa de a informa rapid şi eficient asupra problemelor europene. Această propunere-cadru a fost bine primită de Consiliul şi Parlamentul European. Comisia Europeană a adoptat o ulterioară comunicare, axată pe conţinutul şi metodologia de acţiune, intitulată "O strategie de informare şi comunicare pentru Uniunea Europeană", care defineşte o nouă abordare, centrată pe două direcţii:

· capacitatea UE de a elabora şi difuza, pornind de la un referenţial comun, mesaje adaptate şi orientate spre diverse teme prioritare; abordarea trebuie să fie globală şi coerentă, pe bază de obiective precise, asumate de instituţii;

· un parteneriat voluntar şi operaţional cu statele membre, care să permită dezvoltarea unei reale armonizări a structurilor şi capacităţilor statelor membre, complementar acţiunii UE.

Pentru realizarea unei informări şi comunicări rapide şi eficiente este disponibil - prin telefon şi Internet - serviciul central Europe Direct, serviciul de orientare pentru cetăţeni Citizens Sign post service - relansat în 2002 -, care furnizează informaţii cu privire la drepturile cetăţenilor şi la problemele cu care se confruntă în cadrul pieţei unice.

În iulie 2002, a intrat în activitate o reţea specifică pentru întreprinderi, Solvit, pe baza centrelor de coordonare din statele membre. Site-urile Dialogul cu cetăţenii şi Dialogul cu întreprinderile asigură acces la informaţiile privitoare la exercitarea drepturilor lor, precum şi mijloacele de a rezolva anumite probleme.

Comisia Europeană administrează site-ul Futurum. Site-ul oficial al Convenţiei permite cetăţenilor să-şi exprime opinia şi să facă propuneri în cadrul dezbaterilor asupra viitorului Europei. Site-urile Gouvernance şi Votre point de vue sur l'Europe oferă cetăţenilor, consumatorilor şi întreprinderilor posibilitatea de a juca un rol activ în elaborarea politicilor Comisiei Europene.

Transparenţa activităţii întreprinderilor a fost sensibil îmbunătăţită. A intrat în vigoare Regulamentul Consiliului şi Parlamentului European cu privire la accesul publicului la documentele acestor foruri. Comisia Europeană şi-a modificat Regulamentul intern. A fost difuzat Ghidul cetăţeanului cu privire la accesul la aceste documente. În iunie 2002, Parlamentul European a pus la dispoziţia publicului Registrul său oficial. Registrul Consiliului UE conţine referiri la documente - începând cu anul 1999.

Transparenţa, în activitatea Consiliului UE, a fost evocată la Consiliul European de la Sevilla (iunie 2002), unde s-a hotărât o mai mare deschidere către public a lucrărilor Consiliului - în diferite stadii ale procedurii de luare a deciziilor.

Cetăţeanul poate avea informaţii despre procedura legislativă, despre propunerile legislative adoptate de Comisia Europeană, despre comunicatele de presă şi despre textul final adoptat. Sunt în curs lucrări pentru integrarea poziţiilor comune ale Consiliului UE, a rezoluţiilor legislative şi bugetare, a iniţiativelor Parlamentului European, a avizelor Comitetului Economic şi Social şi ale Comitetului Regiunilor.

b) A doua direcţie de acţiune: deschiderea spre cetăţean prin intermediul democraţiei regionale şi locale.

Comisia Europeană şi-a fixat ca obiectiv stabilirea, încă din fazele iniţiale ale elaborării politicii, a unui dialog sistematic cu asociaţiile europene şi naţionale ale colectivităţilor regionale şi locale şi lansarea unor "contracte tripartite de obiective" sub forma unor proiecte-pilot în anumite domenii bine definite.

Comitetul Regiunilor este chemat să joace un rol mai activ - cu ocazia analizării acţiunii comunitare, pregătind rapoarte înainte de propunerile Comisiei -, să organizeze schimburi de experienţă, să stimuleze participarea autorităţilor regionale şi locale la faza pregătitoare la nivel naţional a deciziei europene. Comisia Europeană cheamă statele membre să examineze posibilităţile unei mai bune implicări a actorilor locali şi regionali în elaborarea politicilor comunitare şi să promoveze recurgerea la acorduri contractuale cu regiunile şi colectivităţile locale.

După faza de consultare, care va implica în cursul primului trimestru al anului 2003 Parlamentul European, Comitetul Regiunilor şi statele membre, Comisia va putea adopta o comunicare a cărei punere în practică va fi asigurată de diversele servicii ale Comisiei.

În martie 2002, Comitetul Regiunilor a dat un aviz favorabil Cărţii Albe, accentuând în special pe părţile privitoare la descentralizare sau cooperare cu autorităţile regionale şi locale. În aviz se subliniază importanţa modificării metodelor de lucru ale Comitetului Regiunilor, necesară pentru a juca un rol mai activ cu ocazia analizării acţiunii comunitare. Comitetul Regiunilor solicită să i se recunoască dreptul de a urmări impactul directivelor şi reglementărilor asupra autorităţilor regionale şi locale. A fost semnat Protocolul de cooperare între Comisia Europeană şi Comitetul Regiunilor, protocol care vizează îmbunătăţirea funcţiei consultative a Comitetului Regiunilor privitor la implicarea sa în dezbaterea politică şi la colaborarea în domeniul politicii informaţiei şi comunicării.

c) A treia direcţie de acţiune: implicarea societăţii civile - consultarea mai eficientă şi mai transparentă în vederea elaborării politicilor comunitare.

Cartea Albă pune accentul pe generalizarea unei practici de deschidere şi de consultare a societăţii civile încă din faza elaborării politicilor comunitare. Implicarea şi consultarea societăţii civile se deosebesc de dialogul instituţional - cu Parlamentul European, Comitetul Economic şi Social şi Comitetul Regiunilor -, precum şi de dialogul social dintre angajatori şi angajaţi.

Organizaţiile patronale şi sindicale, datorită reprezentativităţii lor pot juca un rol deosebit în elaborarea politicii sociale. Comisia Europeană a adoptat principii generale şi norme minimale în ce priveşte consultarea părţilor neinstituţionale interesate în legătură cu principalele iniţiative politice propuse. Normele minimale intră în vigoare din anul 2003. Aplicarea acestor norme permite să se cunoască bine cui se adresează o iniţiativă în cursul elaborării unei politici, pentru a facilita o participare activă la acest proces. Comisia Europeană va asigura o rapidă şi extinsă răspândire a informaţiei, pentru a permite intervenţii în cunoştinţă de cauză.

Implicaţiile operaţionale ale principiilor generale şi utilizarea criteriilor de selecţie pentru consultări orientate au stat în centrul atenţiei consultărilor publice. Abordarea Comisiei este de a nu elabora proceduri de consultare restrictive din punct de vedere juridic şi de a păstra o linie de demarcaţie între consultări şi procedura de luare a deciziilor.

În ceea ce priveşte elaborarea unor acorduri de parteneriat mai ample, Comisia Europeană păstrează o viziune pragmatică pentru aplicarea normelor generale.

În iunie 2002, a devenit pe deplin operaţională baza de date CONECCS - axată pe consultări între Comisia Europeană şi societatea civilă. Sunt prezentate organizaţiile societăţii civile - cu scop nelucrativ - la nivel european, precum şi comitetele şi cadrele de consultare la care a recurs Comisia Europeană în cadru formal şi informal. Fiind instrumente dinamice, aceste servicii on-line care se adresează societăţii civile au fost diversificate.

În avizul (dat în martie 2002) cu privire la Cartea Albă, Comitetul Economic şi Social subliniază legătura între aceasta şi Convenţia asupra viitorului Europei. Comitetul Economic şi Social a evidenţiat necesitatea respectării subsidiarităţii orizontale şi verticale şi definirea reprezentativităţii organizaţiilor societăţii civile, Comitetul Economic şi Social apreciind că poate juca un rol important în structurarea dialogului civil. Comitetul Economic şi Social trebuie să devină un intermediar privilegiat între instituţiile UE şi societatea civilă organizată, după cum consideră analiştii.

d) A patra direcţie de acţiune: activarea legăturilor cu reţelele.

Reţelele, în sensul de interacţiuni între indivizi şi/sau organizaţii (comunităţi, colectivităţi regionale şi locale, întreprinderi, administraţii, centre de cercetare, etc.) au o importanţă socială şi politică tot mai mare la nivel european şi mondial. Este promovată comunicarea electronică între reţele. Abordarea Comisiei Europene favorizează o colaborare mai sistematică şi mai activă cu reţelele. Este alimentată astfel cooperarea transnaţională între actorii regionali şi locali. Interactivitatea organizaţiilor este stimulată de instrumente lansate chiar de Comisia Europeană:

– elaborarea politicii interactive (IPM) permite schimb internaţional on-line. Reţeaua CEC - Centre europene ale consumatorilor - participă la iniţiativă şi este o interfaţă importantă între Comisie şi consumatorii europeni. În prezent, reţeaua cuprinde 14 centre distribuite în 12 state membre. Reţeaua Euro-info centres cuprinde 258 de centre - din care 50 în statele candidate - şi funcţionează atât pe o relaţie verticală - Bruxelles, nivel local şi retur -, cât şi pe una orizontală. Iniţiative ale reţelelor - cum ar fi ziua anuală fără automobil şi Netdays - au un deosebit succes;

– Comisia Europeană a adoptat planul de acţiune intitulat e-Europe 2005, având ca obiectiv stimularea dezvoltării unor servicii de aplicaţii şi de conţinut, incluzând cât mai mulţi cetăţeni în societatea informaţiei;

– schimbul de date între administraţii (programul IDA) a pus la dispoziţie Portalul administraţiilor din UE, aflat actualmente în faza pilot.

 

 

2.4.2. Politici, reglementări şi rezultate mai bune

În iunie 2002, Comisia Europeană a propus un plan de acţiune vizând "simplificarea şi îmbunătăţirea mediului de reglementare", al cărui obiectiv global este de a dezvolta o nouă cultură legislativă comună în cadrul UE. Planul de acţiune promovează iniţiative care se referă, între altele, la o mai bună pregătire a acţiunii comunitare prin îmbunătăţirea procedurilor actuale de consultare şi evaluare de impact, prin diversificarea gamei instrumentelor politice, prin lărgirea domeniului de aplicare a politicilor şi lansarea unui program de simplificare a legislaţiei comunitare.

Planul include acţiuni propuse Consiliului şi Parlamentului European, precum şi acţiuni vizând transpuenrea şi aplicarea eficientă a legislaţiei de către statele membre. Acest plan sugerează o mai strânsă colaborare legislativă între instituţii, o evaluare anuală a calităţii reglementărilor şi un acces public îmbunătăţit la legislaţia în pregătire sau deja adoptată, o folosire mai adecvată a instrumentelor legislative, simplificarea şi reducerea legislaţiei comunitare, precum şi controlul legislaţiei adoptate. Pentru statele membre, planul are în vedere transmiterea pe cale electronică a notificărilor naţionale, a consultărilor şi evaluărilor de impact, precum şi o cooperare mai strânsă în domeniul transpuenrii dreptului comunitar în drept intern. Comisia Europeană a solicitat colaborarea Parlamentului European şi a statelor membre, au fost apoi lansate negocieri interinstituţionale pentru a încheia un acord interinstituţional în privinţa celor mai bune reglementări.

Comisia Europeană a luat măsuri importante pentru îmbunătăţirea propriilor iniţiative şi datorită orientărilor pentru utilizarea expertizei. Principiile care stau la baza acestor iniţiative trebuie să devină parte integrantă a unui comportament administrativ corect pentru celelalte instituţii şi organisme comunitare, precum şi pentru statele membre.

În comunicarea sa cu privire la realizarea şi obţinerea expertizei, Comisia Europeană a stabilit principiile de bază şi liniile directoare care guvernează strângerea şi utilizarea avizului experţilor - de către serviciile specializate ale Comisiei - în toate studiile de elaborare a politicilor.

Principiile şi liniile directoare au un dublu obiectiv:

– să garanteze faptul că serviciile Comisiei Europene mobilizează şi folosesc cea mai adaptată expertiză, în scopul de a stabili o bază solidă de cunoştinţe în vederea ameliorării politicilor;

– să stabilească principiile fundamentale pentru Comisie în domeniul calităţii, transparenţei şi eficienţei în domeniu.

Liniile directoare se vor aplica începând cu anul 2003 şi vor face obiectul unui control continuu, precum şi a unei evaluări după trei ani de la intrarea în vigoare. Comisia Europeană va examina în ce măsură aceste linii directoare pot constitui baza unei abordări comune tuturor instituţiilor şi statelor membre pentru domeniul respectiv.

În Comunicarea asupra evaluării de impact, Comisia Europeană se angajează ca, începând cu anul 2003, să treacă progresiv la evaluări de impact pentru toate iniţiativele legislative şi politice majore, în toate domeniile - economic, social, de mediu, etc.

Evaluarea de impact va permite să se hotărască dacă este convenabil să se acţioneze la nivel comunitar, în baza tratatelor în vigoare, a protocolului privind aplicarea principiului subsidiarităţii şi proporţionalităţii şi va contribui la îmbunătăţirea calităţii şi coerenţei politicilor comunitare.

Abordarea Comisiei Europene în materie de evaluare de impact reprezintă un pas important spre o nouă cultură reglementară, integrând într-un singur instrument toate evaluările sectoriale privind impactele directe şi indirecte ale măsurilor propuse.

O iniţiativă specifică menită să furnizeze informaţii asupra impactului iniţiativelor legislative şi politice prevăzute este panelul european de întreprindere. Folosind instrumentele politicii interactive şi cu ajutorul statelor membre, Comisia Europeană se angajează să instituie un panel european de întreprindere, cuprinzând 4000 de întreprinderi de diferite mărimi şi din sectoare variate.

Planul de acţiune pentru mai bune reglementări a ridicat şi problema alegerii instrumentelor adecvate pentru acţiunea comunitară, problemă asupra căreia Comisia îşi rezervă dreptul de a prezenta propuneri complementare, pe măsura lucrărilor din cadrul Convenţiei asupra viitorului Europei.

Comisia Europeană are în vedere ca directivele să nu se limiteze la cadrul general şi să corespundă obiectivelor, scadenţelor şi elementelor esenţiale ale legislaţiei.

În Cartea Albă, precum şi în planul de acţiune, Comisia Europeană propune un mai accentuat apel la alternativele la legislaţia tradiţională, fără a aduce atingere prevederilor tratatelor.

Există mai multe instrumente care, în circumstanţe determinate, permit realizarea directivelor prevăzute în tratatele în vigoare, simplificând munca legislativă - coreglementare, autoreglementare, metoda deschisă de coordonare.

Coreglementarea permite punerea în aplicare a obiectivelor stabilite de legiuitor datorită unor măsuri hotărâte de părţile active şi recunoscute în domeniu. Comisia Europeană consideră coreglementarea ca permiţând să concentreze munca legislativă asupra aspectelor esenţiale, să simplifice şi să îmbunătăţească transpunerea în practică, coreglementarea urmând a fi însoţită de criterii stabilite în viitorul acord interinstituţional privitor la reglementări mai bune.

Autoreglementarea priveşte un mare număr de practici, reguli comune, coduri de conduită şi acorduri voluntare pe care actorii economici, sociali şi ONG-urile le stabilesc ei înşişi, pe bază de voluntariat, pentru conducerea activităţii lor. Spre deosebire de coreglementare, autoreglementarea nu implică neapărat un act legislativ. Comisia Europeană a propus criterii şi modalităţi de utilizare a acestor instrumente şi a altora similare pentru a urmări realizarea obiectivelor din tratate. Aceste instrumente fac încă obiectul unor negocieri în vederea unui acord interinstituţional. Comisia Europeană a propus orientări pentru rolul metodei deschise de coordonare în strategia sa politică pentru anul 2003 şi intenţionează realizarea unei evaluări strategice a funcţionării metodei.

Comisia Europeană a propus ca, împreună cu Consiliul şi Parlamentul European să fie depuse eforturi pentru simplificarea acquis-ului comunitar şi reducerea volumului acestuia. Comisia invită, totodată, instituţiile să stabilească împreună un program de simplificare a legislaţiei comunitare. Vor fi identificate sectoarele prioritare în care este necesară simplificarea, informând legiuitorul. Consiliul şi Parlamentul European sunt chemate să-şi adapteze metodele de lucru pentru a face procedurile mai rapide şi mai eficiente. Comisia Europeană consideră deosebit de importantă realizarea unui acord interinstituţional privitor la o mai bună reglementare, integrând lucrările aflate în desfăşurare privitoare la programul de codificare lansat de Comisia Europeană în noiembrie 2001.

La nivelul Comisiei Europene au fost adoptate o serie de măsuri şi propuneri-cheie vizând îmbunătăţirea acţiunii comunitare.

Aplicarea prevederilor tratatelor în vigoare cu privire la modalităţile de exercitare a competenţelor de execuţie numită comitologie are o importanţă crucială în acţiunile de focalizare pe obiective a instituţiilor şi de realizare a îmbunătăţirilor dorite în domeniul legitimităţii, eficienţei şi credibilităţii Uniunii Europene.

Comisia Europeană propune revizuirea actualei proceduri de reglementare pentru a pune în aplicare măsurile privitoare la codecizie, introducând două faze distincte:

1. în faza executivă iniţială, Comisia va înainta un proiect de măsuri unui comitet de reprezentanţi ai statelor membre;

2. proiectul de măsuri va fi transmis Consiliului şi Parlamentului European în faza de control.

Fiecare din aceste instituţii se poate opune proiectului de măsuri de execuţie, caz în care Comisia poate, fie prezenta o propunere legislativă, fie adopta o măsură de execuţie - eventual modificată.

Comisia Europeană are în vedere înfiinţarea unor agenţii de reglementare pentru domenii de competenţă bine determinate, care să contribuie la îmbunătăţirea aplicării reglementărilor în întreaga Uniune.

Comisia Europeană a prezentat o comunicare, stabilind cadrul pentru agenţiile de reglementare - relativ la înfiinţare, funcţionare şi supraveghere -, în vederea facilitării înfiinţării acestor agenţii, fără a aduce atingere unităţii şi integrităţii funcţiei de execuţie la nivel comunitar.

Comunicarea Comisiei Europene intitulată "Un cadru pentru contracte tripartite între comunitatea europeană a statelor membre şi autorităţile teritoriale" răspunde interesului cetăţenilor de a participa la încheierea contractelor de îndată ce obiectivele, natura şi domeniul de aplicare sunt precizate.

În Comunicare se face distincţie între contractele tripartite de obiective - încheiate pentru aplicarea directă a legislaţiei de bază - şi convenţiile tripartite de obiective - încheiate în afara cadrului legislativ european între Comisia Europeană, un stat membru şi autorităţi teritoriale. Comunicarea propune o clauză de abilitare pentru un contract tripartit care să fie inserată într-o propunere de directivă sau de hotărâre, precum şi elementele esenţiale ale unui model de contract sau convenţie tripartită.

Comisia Europeană preconizează, într-o primă etapă, să lanseze - cu titlu experimental - convenţii tripartite de obiective.

În privinţa aplicării dreptului comunitar se urmăreşte, pe de o parte, încercarea îmbunătăţirii calităţii normelor comunitare, iar pe de alta, îmbunătăţirea controlului lor.

În ceea ce priveşte stabilirea priorităţilor pentru cercetarea cauzelor referitoare la încălcări ale dreptului comunitar, Comunicarea [COM (2002) 725] stabileşte o nouă abordare mai eficientă. Comunicarea se referă şi la întărirea abordării preventive, precum şi la cooperarea administrativă sporită în statele membre, dar şi la o propunere vizând garantarea accesului la justiţie, la nivelul statelor membre. 

În cursul anului 2003, Comisia Europeană are în vedere propunerea unor dispozitive de "twinning", într-o perspectivă de reconversie a programului de "twinning".

2.4.3. Contribuţia Uniunii E uropene la guvernarea mondială

În Cartea Albă privind guvernarea europeană se subliniază importanţa reformei guvernării interne, insistând asupra schimbării la scară internaţională.

În domeniul internaţional, acţiunea Comisiei Europene trebuie să fie condusă de respectarea drepturilor şi principiilor conţinute în Carta drepturilor fundamentale - adoptată la Summit-ul de la Nisa, din decembrie 2000. Carta insistă pe importanţa şi pertinanţa drepturilor fundamentate pentru cetăţenii UE, încurajând coerenţa între abordările interne şi externe. În anul 2002, Comisia Europeană a adoptat comunicări privitoare la un parteneriat mondial pentru o dezvoltare durabilă, privitor la răspunsurile la provocările mondializării şi referitor la responsabilitatea socială a întreprinderilor.

Promovând la nivel internaţional principiile guvernării, Uniunea Europeană a contribuit la conturarea unei agende unitare privitoare la mondializare, urmărind ca liberalizarea pieţelor să se facă într-un cadru mai larg de reglementare (OMC - Reuniunea de la Doha, noiembrie 2001). Uniunea Europeană a participat la Conferinţa mondială împotriva rasismului (Durban, august-septembrie 2001), a contribuit la sporirea asistenţei publice pentru dezvoltare şi a insistat pe necesitatea lărgirii şi întăririi participării ţărilor în curs de dezvoltare şi a ţărilor cu economie în tranziţie la luarea deciziilor şi la stabilirea unor norme economice internaţionale. (Conferinţa internaţională pentru finanţarea dezvoltării, Monterrey, martie 2002). Uniunea Europeană s-a angajat pe deplin la transpunerea în practică a dimensiunilor interne şi externe ale dezvoltării durabile, adoptând o abordare pluridimensională. Dintre obiectivele prioritare pot fi menţionate: eradicarea sărăciei, schimbarea modurilor de producţie şi de consum nedurabile (summit-ul mondial asupra dezvoltării durabile - Johannesburg, august-septembrie 2002).

Uniunea Europeană a intervenit pentru ca genocidul, crimele de război, crimele contra umanităţii să nu rămână nepedepsite, aprobând intrarea în vigoare - iulie 2002 - a Statutului de la Roma, care prevede înfiinţarea Curţii Penale Internaţionale. Uniunea Europeană a propus instaurarea în acest sens a unui dialog extins între aceasta şi SUA.

Comisia Europeană a intensificat dialogul - cu actorii guvernamentali şi neguvernamentali din terţe ţări - privitor la utilizarea unor noi instrumente la nivel mondial, în vederea completării legislaţiei internaţionale şi pentru promovarea unei dezbateri asupra modului în care UE poate contribui la reforma globală a organizaţiilor multilaterale. Se asigură astfel bazele viitoarelor evoluţii privitoare la mecanismele şi cooperarea în domeniul guvernării mondiale.

Cu ocazia seminarului internaţional organizat de Comisie s-a abordat şi problema dacă şi în ce condiţii actorii guvernamentali şi neguvernamentali din ţări terţe ar trebui să participe la elaborarea politicilor UE. S-au degajat orientări privitor la măsura în care participarea guvernelor şi a societăţii civile din terţe ţări la procesul deliberativ este dorită şi legitimă, evidenţiindu-se potenţiala lor contribuţie la luarea unor decizii mai bune, dând mai multă forţă şi credibilitate acţiunii UE. Se păstrează, evident, graniţa între procesul deliberativ şi cel decizional. A fost finalizat un document între serviciile Comisiei Europene şi reprezentantul pentru comerţ al SUA.

Comisia Europeană a analizat domeniul de aplicare a abordărilor privind o legislaţie fără constrângeri la nivel internaţional. Analiştii consideră mediul politic mondial ca fiind mai puţin sigur şi transparent decât cel al UE, având mai mult nevoie de elemente de constrângere care să aducă securitate şi transparenţă. Comisia apreciază totuşi că, fără a substitui legislaţia care prevede constrângeri, pot fi introduse instrumente legislative care nu presupun constrângeri, în special în cazul responsabilităţii sociale a întreprinderii.

Cu privire la modul în care Uniunea Europeană poate contribui la o reformă globală a organizaţiilor multilaterale şi îmbunătăţi cooperarea, Comisia Europeană elaborează o abordare generală şi strategică, în legătură cu sistemul Naţiunilor Unite şi instituţiile de la Bretton Woods.

Un obiectiv al Comisiei este de a consolida şi întări coordonarea sistematică a Uniunii în cadrul sistemului Naţiunilor Unite. Comisia propune consolidarea progresivă a reprezentării Uniunii în instituţiile de la Bretton Woods şi susţine coerenţa politică între Naţiunile Unite, OMC şi instituţiile de la Bretton Woods. UE poate juca un rol de promovare a cooperării între instituţii pe baza unor modele noi, adaptate unei lumi în rapidă schimbare. UE urmăreşte corectarea unei participări neadecvate a ţărilor în curs de dezvoltare, care pune problema legitimităţii organizaţiilor internaţionale. Comisia Europeană analizează crearea unui spaţiu de discuţie politică pentru încurajarea unui schimb mai liber al punctelor de vedere.

În vederea exercitării responsabilităţii unei puteri mondiale şi pentru a contribui la guvernarea mondială, UE va trebui să-şi expună mai unitar punctul de vedere. Relativ la revizuirea reprezentării internaţionale a UE, Comisia a prezentat o poziţie iniţială la Convenţie, propunând o cooperare mai strânsă cu Înaltul reprezentant al Comisiei, întărirea rolului politic al delegaţiilor Comisiei, precum şi o participare comună la anumite lucrări ale Comisiei şi Consiliului UE. Comisia a propus o participare coordonată la dezbaterile Parlamentului European şi prezentarea unor iniţiative comune.

În al doilea document prezentat Convenţiei, Comisia Europeană a propus o primă modificare instituţională constând în înfiinţarea unui post de Secretar al UE, vicepreşedinte al Comisiei Europene, dispunând de un statut special. Secretarul Uniunii, care va fi numit de comun acord de Consiliul European şi de preşedintele desemnat de Comisie, ar urma să reprezinte UE pe lângă terţe părţi în conducerea unor acţiuni de politică externă şi ar fi responsabil cu punerea în aplicare a hotărârilor comune. 

2.4.4. Orientarea şi focalizarea pe obiective a politicilor şi instituţiilor 

Comisia Europeană a propus în Cartea Albă privind guvernarea să-şi utilizeze dreptul de iniţiativă pentru concentrarea dezbaterilor privind coerenţa politicilor şi stabilirea obiectivelor pe termen lung, inspirându-se din actualele organisme de planificare strategică şi de programare. Comisia a anunţat prezentarea unor propuneri la viitoarea Conferinţă interguvernamentală pentru focalizarea responsabilităţii sale executive, raţionalizând şi facilitând controlul legiuitorului asupra modului de exercitare a competenţei de execuţie.

Comisia Europeană militează pentru salvgardarea unităţii şi integrităţii funcţiei executive la nivelul Uniunii Europene. În contextul tratatelor actuale, propunerea Comisiei vizând separarea funcţiei executive de cea de control duce la o reechilibrare şi o întărire a controlului funcţiei executive a Comisiei de către cele două ramuri comunitare - Parlamentul şi Consiliul UE.

Obiective similare sunt cuprinse în a doua contribuţie a Comisiei la Convenţie, care propune modificarea Tratatului CE pentru a permite o mai netă distincţie între rolurile legislativ şi executiv ale instituţiilor şi care acordă Comisiei principala responsabilitate de aplicare a legilor sub controlul politic al legiuitorului.

Comisia Europeană a adoptat şi pus în aplicare un nou ciclu de planificare strategică şi de programare prevăzut în Cartea Albă cu privire la reforma Comisiei Europene. Această strategie urmează să fie discutată cu Consiliul şi Parlamentul European.

Pentru a structura şi coordona mai bine priorităţile politice şi a le aduce la cunoştinţa publicului, strategia politică anuală pentru anul 2003 reflectă punerea în aplicare a acestui nou ciclu. Comisia a adoptat o evaluare - la jumătatea perioadei - a strategiei sale politice anuale în privinţa dialogului structurat purtat cu Consiliul şi Parlamentul European. Programul legislativ pentru anul 2003 a fost adoptat de către Comisia Europeană în octombrie 2002.

Consiliul European de la Sevilla (iunie 2002) a adoptat măsuri privind structura şi funcţionarea Consiliului UE, accentuând abordarea problemelor instituţionale. Tot la Sevilla s-a hotărât cu privire la adoptarea de către Consiliul European a unui program strategic plurianual. Consiliul European va adopta, în colaborare cu Comisia şi la recomandarea Consiliului "Probleme generale" un program strategic plurianual pentru perioada de până în anul 2005. Primul program strategic va fi adoptat în decembrie 2003. În al doilea document adresat Convenţiei, Comisia Europeană a propus ca viitorul Tratat constituţional să creeze o instanţă formală de decizie pentru statele membre care fac parte din zona euro.

